Kruger Wildtuin – toortsie.com
Etiket: Kruger Wildtuin
April 1, 2021 ~ Toortsie	~ 20 Kommentaar
September 8, 2019 September 8, 2019 ~ Toortsie	~ 44 Kommentaar
Junie 20, 2018 Junie 20, 2018 ~ Toortsie	~ 27 Kommentaar
Julie 8, 2013 Augustus 24, 2016 ~ Toortsie	~ 14 Kommentaar
Terwyl ek vir 3 dae in die Kruger Wildtuin te voet tussen die bosse en diere deurgebring het, het ek soveel keer die woorde in my kop gehad wat ek hier wou kom skryf. Maar dan het ek nie my rekenaar by my gehad nie en nou het daardie lekker woorde in die bos agtergebly… nes my spore…. 🙂
Al wat ek weet, is dat dit een ding is om in die wildtuin in 'n motor te ry en die trop olifante kom voor jou verby gestap. Dis 'n heel ander ervaring om te voet te wees, enkele meters van die olifant af, met net 'n dunne doringboompie om agter te skuil, dít terwyl die betrokke olifant heeltemal daarvan bewus is dat jy daar staan, én nie lekker voel nie, want hy was in 'n geveg betrokke en daar is 'n gat in sy kop… Dis sulke tye wat jy leer wat is totale oorgawe, want jy weet jy kan op die aarde niks doen nie. Nie hardloop nie. Nie skree nie. Net stilstaan en vertrou in God en in die veldwagters wat duidelik weet wat hulle doen. Video.
Weet julle hoe voel dit om naby naby aan 'n trop zebras verby te stap, terwyl hulle vir jou kyk, met 'n kameelperd wat versigtig agter jou aanstap, net om seker te maak jy loop wel weg?
Om in die aand in Etosha in 'n kamp te sit, veilig agter drade, en die wit renosters baklei voor jou by 'n watergat wat verlig is, is 'n ervaring wat jy nooit vergeet nie. Om egter 'n hele dag lank in digte bos te stap, oral die spoor en merke van renosters te sien, uriene wat nog warm is… om gewaarsku te wees dat ons op swart renosters kan afkom, wat glo in die beste van omstandighede uiters aggressief is… en dan 'n hele trop van hulle (swartes) raak te loop terwyl twee bulle verwoed baklei… onbeskryflik!
Om 'n boskamp in die Kruger Wildtuin mee te maak is iets van die mees spesiale dinge wat ek in my lewe gedoen het. Soveel bederf. Elke aand 'n ekstra lang nagrit waar diere wat jy gewoonlik nie sien nie, te sien is. Allerhande soorte baie skaars katte. Weet julle hoe lyk 6 jagluiperde by mekaar? Dis ook blykbaar 'n rariteit om soveel saam te sien. Weet julle hoe fantasties is dit as jy 'n hele trop wit renosters in die pad kry in die nag? en hulle kom rustig nader en nader aan die voertuig? Sundowners by watergate en uitkykpunte…
Baie baie dankie aan die erewagte van die Oos Rand Streek. Dis al wat ek kan sê. Dankie. Baie baie dankie aan die twee veldwagte, Jannie Jurgen en Scott Walker vir die manier wat julle die diere, die veld en die mense in julle sorg hanteer het. Danksy julle het ons veilig gevoel.